ይኼንንም ሲገልጹ፣ ‹‹በስብሰባው መገኘት ነበረባቸው የሚል መከራከሪያ ሊቀርብ እንደሚችል እንገምታለን፡፡ ያልተገኘንበት ምክንያት ግን ለማዕከላዊ ኮሚቴው ሥውር አይደለም፡፡ ታደሰ ጥሪው ቢላክለትም አልደረሰውም። በረከት ከብአዴን ማዕከላዊ ኮሚቴ ጽሕፈት ቤት ነሐሴ 9 ቀን 2010 ዓ.ም. በተላከ ኢሜይል የስብሰባው ጥሪ ደርሶታል። ጥሪው እንደደረሰው ለጊዜው የጽሕፈት ቤት ኃላፊ ለሆኑት ለአቶ ጌታቸው ጀንበርና መልዕክቱን ለላኩት ለአቶ ዘለቀ አንሉ በስብሰባው ላይ ቢሳተፍ ደስ እንደሚለው፣ ነገር ግን በክልሉ በሌለበት ጭምር እየተካሄደ ባለው ተደጋጋሚ የጥቃት ሙከራ ሰለባ መሆን እንደማይፈልግና አመራሩ የፀጥታ ዋስትና ከሰጠው መምጣት እንደሚችል አሳውቋል። የጽሕፈት ቤቱ ኃላፊዎችም ችግሩ ተጨባጭ እንደሆነ እንደሚቀበሉና መፍትሔ እንደሌላቸው ገልጸውለታል። ‹የመጣው ቢመጣ መገኘት አለባችሁ፣ እኛ/እኔ ኃላፊነቱን እወስዳለሁ› የሚል ደፋር በሌለበት ሁኔታ፣ እንኳን እኛ ከወታደራዊ ሳይንስና ጥበብ ጋር ትውውቅ ያለን ሰዎች፣ ሌላውም ቢሆን አደጋን ከሩቁ ተመልክቶ ለማስወገድ ይሞክራል እንጂ፣ ራሱን በጀብደኝነት አሳልፎ የሚሰጥ አይመስለንም፤›› ብለዋል፡፡
